Δημοσιογράφοι χωρίς Σύνορα

Οι Δημοσιογράφοι χωρίς Σύνορα (ΔΧΣ, Reporters Without Borders / RWB, Reporters sans frontières / RSF) είναι μια διεθνής ΜΚΟ που εδρεύει στη Γαλλία, η οποία προωθεί την ελευθερία της πληροφόρησης σε όλο τον κόσμο. Για τους ΔΧΣ, η ελευθερία της έκφρασης και της πληροφόρησης είναι η σημαντικότερη ελευθερία στον κόσμο και το θεμέλιο κάθε δημοκρατίας. Η οργάνωση υποστηρίζει ότι: «αν οι δημοσιογράφοι δεν ήταν ελεύθεροι να μεταδίδουν τα γεγονότα, να καταγγέλλουν παραβιάσεις και να ευαισθητοποιούν το κοινό, πώς θα αντιμετωπίζαμε το πρόβλημα των παιδιών στρατιωτών, πώς θα υπερασπιζόμασταν τα δικαιώματα των γυναικών ή θα προστατεύαμε το περιβάλλον μας;».«Το βιβλίο των βραβευθέντων με το βραβείο Ζαχάρωφ 2016», Λουξεμβούργο: Υπηρεσία Εκδόσεων της Ευρωπαϊκής Ένωσης, 2016, ISBN 978-92-823-9592-9, σελ. 48   Σημείωση πνευματικών δικαιωμάτων: «Επιτρέπεται η αναπαραγωγή με αναφορά της πηγής». Επιτρέπεται ελεύθερα η επαναχρησιμοποίηση με αναφορά της πηγής, με βάση την απόφαση της Ευρωπαϊκής Επιτροπής 2011/833/EU

 Δράσεις 
Οι ΔΧΣ είναι σε διαρκή επαγρύπνηση και καταδικάζουν κάθε επίθεση κατά της ελευθερίας της πληροφόρησης ανά τον κόσμο, μάχονται κατά της λογοκρισίας και των νόμων που έχουν στόχο να περιορίσουν την ελευθερία της πληροφόρησης, συνδράμουν ηθικά και οικονομικά διωκόμενους δημοσιογράφους και τις οικογένειές τους και προσφέρουν υλική βοήθεια σε πολεμικούς ανταποκριτές ώστε να ενισχυθεί η ασφάλειά τους. Προκειμένου να παρακαμφθεί η λογοκρισία, δημοσιεύουν κατά περιόδους άρθρα που είναι απαγορευμένα στη χώρα προέλευσής τους, φιλοξενούν εφημερίδες που έχουν κλείσει στη χώρα τους και χρησιμεύουν ως φόρουμ για δημοσιογράφους που έχουν «φιμωθεί» από τις αρχές της χώρας τους. Προκειμένου να διασφαλίσει την προσαγωγή στη δικαιοσύνη των δολοφόνων και των βασανιστών δημοσιογράφων, το δίκτυο των ΔΧΣ παρέχει στα θύματα νομικές υπηρεσίες και δικαστική εκπροσώπηση από το 2002. Απονέμει κάθε χρόνο δύο βραβεία, το Βραβείο των Δημοσιογράφων Χωρίς Σύνορα και το Βραβείο Νέτιζεν, με τα οποία αναγνωρίζει και τιμά υπεύθυνους ιστολογίων, δημοσιογράφους και μέσα ενημέρωσης από ολόκληρο τον κόσμο.

 Ετήσια έκδοση του Δείκτη Ελευθερίας του Τύπου 
400px|thumb|right|

Οι ΔΧΣ δημοσιεύουν ετησίως έναν παγκόσμιο Δείκτη Ελευθερίας του Τύπου. Το 2015 ο δείκτης κάλυπτε 180 χώρες και εστίασε στην επιδείνωση της ελευθερίας της πληροφόρησης σε όλο τον κόσμο την προηγούμενη χρονιά. Οι ΔΧΣ προειδοποιούν ότι, «αντιμέτωπη με τον πόλεμο, την αυξανόμενη απειλή των μη κρατικών παραγόντων, τη βία κατά τη διάρκεια διαδηλώσεων και την οικονομική κρίση, η ελευθερία των μέσων ενημέρωσης ολοένα και μειώνεται και στις πέντε ηπείρους». Ως ακραία παραδείγματα της κατάστασης αυτής αναφέρουν τις συγκρούσεις στη Μέση Ανατολή, την Ουκρανία, τη Συρία και το Ιράκ, όπου «όλες οι αντιμαχόμενες πλευρές ανεξαιρέτως εξαπέλυσαν έναν τρομακτικό πόλεμο πληροφοριών, στον οποίο τα μέσα ενημέρωσης στοχοποιήθηκαν, δέχτηκαν επιθέσεις ή ακόμα και φιμώθηκαν». Στον δείκτη που δημιούργησαν, οι ΔΧΣ αναφέρουν σημαντικούς παράγοντες που προκαλούν την επιδείνωση της ελευθερίας του Τύπου, συμπεριλαμβανομένης της ανόδου μη κρατικών ομάδων, όπως η Μπόκο Χαράμ και το Ισλαμικό Κράτος, της πολιτικής χρήσης της θρησκευτικής λογοκρισίας, του αυξανόμενου χάσματος μεταξύ των κρατών μελών της Ευρωπαϊκής Ένωσης και των απολυταρχικών καθεστώτων που επιδιώκουν ακόμα μεγαλύτερο έλεγχο των πληροφοριών.

 Βράβευση με το Βραβείο Ζαχάρωφ 
Ως βραβευθέντες με το Βραβείο Ζαχάρωφ, οι ΔΧΣ έχουν φέρει σε επικοινωνία άλλους βραβευθέντες και έχουν προωθήσει πρωτοβουλίες του Δικτύου Βραβείου Ζαχάρωφ. Συμμετέχουν ενεργά στη δράση του Δικτύου για τα ανθρώπινα δικαιώματα και το 2015 έλαβαν μέρος στην εκστρατεία του Ευρωπαϊκού Κοινοβουλίου για την ελευθερία της έκφρασης.

 Αναφορές 

 Εξωτερικοί σύνδεσμοι 



Κατηγορία:Βραβευμένοι με το Βραβείο Ζαχάρωφ
Κατηγορία:Μη κυβερνητικές οργανώσεις